R. Fico, poslanec: ():
Kvalitu vzťahu medzi voličmi a poslancami ovplyvňuje predovšetkým volebný systém. Ten súčasný zabezpečuje anonymitu poslanca voči voličovi a prakticky vylučuje akúkoľvek zodpovednosť. Zavedenie volebného systému založeného na jednom volebnom obvode v roku 1998 narazilo na veľký odpor vtedajšej opozície. Je smutné, že po nástupe opozície k moci veľmi rýchlo na predvolebné sľuby zabudla a dodnes napriek tomu, že zmena volebného systému je súčasťou vládneho programu nedošlo k žiadnej významnej zmene. Ak novej vládnej koalícii bude záležať na zvýšení kvality zákonodarného zboru, musí okamžite po júnových voľbách predložiť na prerokovanie nový volebný zákon založený na jednomandátových volebných obvodoch minimálne pre polovičku poslancov zákonodarného zboru. Katastrofálne dôsledky na postavenie parlamentu spoločnosti má dlhé roky budovaný vzťah nadradenosti vlády nad zákonodarným zborom. Napriek tomu, že máme parlamentnú demokraciu a vláda zodpovedá za svoju činnosť parlamentu, opakujem, vláda zodpovedá za svoju činnosť parlamentu, v praxi si vládne koalície robili z vládnych poslancov len poslušnú hlasovaciu mašinériu a z opozície len trpenú súčasť politického systému. Pozrime sa, vážené dámy a páni, milí kolegovia, na degradáciu interpelácií, ako prebiehajú, aký majú význam. Pozrime sa na degradáciu hodiny otázok. Pozrime sa na to, ako často došlo k porušovaniu zákona o rokovacom poriadku Národnej rady Slovenskej republiky, keď sa prerokovali návrhy zákonov v skrátenom legislatívnom konaní bez toho, aby na takýto postup bola splnená čo len jedna jediná podmienka. Hrubou chybou je aj to, že vládna časť parlamentu nemá dostatok politickej odvahy na to, aby odmietla prerokovať nekvalitné vládne návrhy zákonov či početné novelizácie zákonov prijatých len pred niekoľkými mesiacmi. Som v právnej praxi od roku 1986 a nepamätám sa na taký chaos v legislatíve, ktorému sme dnes svedkami. Je to právnická obec, ktorá má ťažkosti orientovať sa v právnom poriadku. Čo majú potom robiť ľudia, pre ktorých je legislatívna činnosť Národnej rady určená predovšetkým? Odmietame hodnotenia Národnej rady na základe počtu prijatých zákonov. Dôležitá je kvalita a zrozumiteľnosť legislatívy a nie to, či sme prijali za dva týždne rekordný počet sto alebo stodvadsať zákonov. Najväčší úder dôveryhodnosti Národnej rady Slovenskej republiky zasadilo kupovanie nezávislých poslancov potvrdené orgánmi činnými v trestnom konaní. Ak si vládna koalícia inak v menšine zabezpečovala väčšinu netransparentnými dohodami s nezávislými poslancami, ide o jeden z najzávažnejších zásahov do podstaty parlamentnej demokracie od roku 1989, ak nie najzávažnejší zásah. Tieto obchody, na ktoré ľudia pri verejných stretnutiach neustále poukazujú, urobili z celej Národnej rady Slovenskej republiky v očiach verejnosti klub obchodníkov bez morálky. Odmietame zaradenie do tohto klubu a je v záujme všetkých, aby sa spôsob, akým si vládna koalícia v poslednom období zabezpečovala svoju väčšinu, riadne prešetril a aby sa vyvodili všetky politické a právne dôsledky. Ak to bude potrebné, Smer – sociálna demokracia podporí na tento účel aj prijatie príslušnej legislatívy na zriadenie vyšetrovacích komisií Národnej rady Slovenskej republiky s príslušnými právomocami. Ak ľudia vidia, že sa dá kúpiť hlas poslanca ako tovar na trhu, nečudujme sa, že korupčné praktiky sú v našej spoločnosti stále hlboko zakorenené. Vážené dámy a páni, ambície vedenia tohto zákonodarného zboru zaviesť novú politickú kultúru, ako sa často opakovali v rokoch 2002 a 2003, sa zjavne nepodarilo naplniť. Bol to sám bývalý predseda Národnej rady Slovenskej republiky, ktorý otvorene hovoril o dvoch kategóriách poslancov. Tí, ktorí pracujú, aby plnili svoj politický program, a tí, ktorí to robia kvôli výhodám a neštandardným zmluvám. Národnú radu Slovenskej republiky preto čaká ďalšia skúška vo štvrtom volebnom období v rokoch 2006 – 2010. Ak ju nezvládneme, nečudujme sa, ak ďalšie parlamentné voľby bude zaujímať len 30 alebo 40 % voličov. Chcem poďakovať torzu vedenia Národnej rady Slovenskej republiky za úsilie, ktoré muselo vynaložiť, aby si parlament udržal elementárnu spôsobilosť prijímať legislatívu. Aj to, v akom zložení skončilo vedenie parlamentu, ktoré by malo mať svojho predsedu a štyroch podpredsedov, ako aj neschopnosť Národnej rady zvoliť potrebný počet podpredsedov svedčí o hĺbke krízy parlamentarizmu na Slovensku. Vážené dámy a páni, každý jeden deň, každú jednu hodinu pobytu v Národnej rade sme sa stretávali so zamestnancami Kancelárie Národnej rady Slovenskej republiky. Celý klub politickej strany Smer – sociálna demokracia oceňuje ich profesionalitu a pripravenosť na rôznorodé situácie, ktoré živý politický systém často prináša. Ďakujem v mene Klubu poslancov Národnej rady za Smer – sociálna demokracia za spoluprácu s opozičnými klubmi a súperenie s vládnymi klubmi. Aj my sme radi a poctení, že sme boli súčasťou veľkých európskych integračných procesov a že sme k nim aj prispeli. Sme však smutní, že sme boli svedkami procesu výpredaja strategického slovenského majetku, nemajúceho v slovenskej histórii obdobu, a že sme nemali silu tento nezvratný proces zastaviť. Ako úplne nová skupina poslancov Národnej rady Slovenskej republiky sme urobili všetko preto, aby sme garantovali stabilitu nášho poslaneckého klubu a aby sme prispeli svojím politickým programom k štandardizácii politickej scény. Či a ako sa nám to podarilo, to posúdia voliči už 17. júna tohto roku. Je nám všetkým veľmi ľúto, že nás krátko pred koncom tohto volebného obdobia navždy opustil kolega a priateľ, poslanec Národnej rady Slovenskej republiky Peter Oremus. Bol to človek, ktorý svoju prácu naozaj bral ako poslanie a takto to hodnotia mnohí, ktorí sa s ním stretávali v jeho Nitrianskom kraji. Všetkým poslancom Národnej rady Slovenskej republiky, ktorí už nekandidujú do nasledujúceho volebného obdobia v mene nášho klubu želám všetko dobré v osobnom a profesionálnom živote. A na tých, ktorí kandidujú, sa tešíme vo volebnom súboji. Ďakujem veľmi pekne. (Potlesk.)